钦定古今图书集成/明伦汇编/闺媛典/第169卷 > 朱明臣妻唐氏
## 钦定古今图书集成/明伦汇编/闺媛典/第169卷 > 朱明臣妻唐氏

按《兰谿县志》：唐氏，县丞𫐄女，朱明臣妻。明臣继母毒
虐，唐氏曲意承顺而不可回，卒逐明臣出。𫐄怜之，携
女及明臣往任福宁。岁馀，明臣遘疾死，氏愿与偕亡，
父母劝止。遗腹四月，产男世州。三岁随父归里，仍尽
孝以事翁姑，抚孤长，欲令往闽寻父骸。一夕，梦神指
之曰：“柩左角朽者，汝夫棺也。”遂号泣遣之。既到得柩，
柩上俱有名姓题识。州抱父骸，涉海而归。母子拊柩，
恸哭几绝，唐年五十五终。